NFT คืออะไร? ทำไมเสกที่ดิน ที่ไม่มีอยู่จริง ให้มีมูลค่า 45 ล้านบาท
ที่ดินถือเป็นหนึ่งในสินทรัพย์ที่มีจำกัด   ซึ่งสวนทางกับความต้องการที่เพิ่มขึ้น  นั่นจึงไม่น่าแปลกใจว่าส่วนใหญ่ มูลค่าของที่ดินมีแนวโน้มที่สูงขึ้นเรื่อยมา  หากเรามาดูที่ดินที่แพงที่สุดในประเทศไทย ก็จะอยู่แถวพระราม 1 บริเวณสยามเซ็นเตอร์  โดยมีมูลค่าตารางวาละ 3.3 ล้านบาท  แต่รู้หรือไม่ว่าในเดือนกุมภาพันธ์ที่ผ่านมา  ที่ดินที่ไม่มีอยู่จริงบนโลกและเป็นเพียงที่ดินที่ถูกสร้างขึ้นมา บนแพลตฟอร์มโลกเสมือนที่ชื่อว่า “Axie Infinity” กลับถูกซื้อขายกันที่ 45 ล้านบาท  จริง ๆ แล้ว เบื้องหลังของเรื่องทั้งหมดนี้ เกิดจากเทคโนโลยีที่เรียกว่า NFT
26 เม.ย. 2564

NFT คืออะไร ? ทำไมเสกที่ดิน ที่ไม่มีอยู่จริง ให้มีมูลค่า 45 ล้านบาท /โดย ลงทุนแมน
ที่ดินถือเป็นหนึ่งในสินทรัพย์ที่มีจำกัด  
ซึ่งสวนทางกับความต้องการที่เพิ่มขึ้น 
นั่นจึงไม่น่าแปลกใจว่าส่วนใหญ่ มูลค่าของที่ดินมีแนวโน้มที่สูงขึ้นเรื่อยมา
หากเรามาดูที่ดินที่แพงที่สุดในประเทศไทย
ก็จะอยู่แถวพระราม 1 บริเวณสยามเซ็นเตอร์ 
โดยมีมูลค่าตารางวาละ 3.3 ล้านบาท
แต่รู้หรือไม่ว่าในเดือนกุมภาพันธ์ที่ผ่านมา 
ที่ดินที่ไม่มีอยู่จริงบนโลกและเป็นเพียงที่ดินที่ถูกสร้างขึ้นมา
บนแพลตฟอร์มโลกเสมือนที่ชื่อว่า “Axie Infinity”
กลับถูกซื้อขายกันที่ 45 ล้านบาท
จริง ๆ แล้ว เบื้องหลังของเรื่องทั้งหมดนี้
เกิดจากเทคโนโลยีที่เรียกว่า NFT
แล้ว NFT มันคืออะไร ? ทำไมจึงสร้างมูลค่าให้ที่ดินบนโลกเสมือน จนมีมูลค่ามากขนาดนี้
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
NFT ย่อมาจาก Non-Fungible Token 
หรือแปลเป็นไทยว่า “สินทรัพย์ดิจิทัลที่มีลักษณะเฉพาะตัว”
ซึ่ง NFT นี้เองก็ถือเป็นหนึ่งในสินทรัพย์ประเภทคริปโทเคอร์เรนซี
ทีนี้ ก่อนที่เราจะเข้าใจ Non-Fungible Token 
เราก็ต้องมารู้จักคำว่า “Fungible” กันก่อน
Fungible คือสิ่งที่สามารถแลกเปลี่ยนหรือแทนที่กันได้
เช่น ธนบัตร 100 บาทสามารถแลกเปลี่ยนเป็นธนบัตร 50 บาทได้ 2 ใบ
ทองคำแท่งหนัก 10 บาทสามารถแลกเปลี่ยนกับทองคำหนัก 1 บาท 10 แท่ง
หรือเพื่อนยืมเกลือหรือน้ำตาลของเราไปใช้ แล้วซื้อมาคืน
ซึ่งก็แปลว่า Fungible มีคุณสมบัติที่คล้ายกันกับสินค้าโภคภัณฑ์
ทั้งนี้ Fungible ยังแบ่งออกมาได้อีก 2 ประเภท คือสิ่งที่จับต้องได้กับสิ่งที่เป็นดิจิทัล
สำหรับสิ่งที่จับต้องได้ เช่น แร่เงิน ทองคำ หรือธนบัตรที่เราใช้จ่ายในชีวิตประจำวัน
ในขณะที่สิ่งที่เป็นดิจิทัลคือสกุลเหรียญคริปโทเคอร์เรนซีต่าง ๆ เช่น บิตคอยน์ หรืออีเธอเรียม
ในทางกลับกัน Non-Fungible ก็จะมีลักษณะแตกต่างกันออกไป
โดยสินทรัพย์แต่ละอย่าง “จะไม่สามารถทดแทนกันได้”
ยกตัวอย่าง งานภาพของศิลปินแวน โก๊ะ รูปหนึ่ง 
ก็ไม่สามารถทดแทนอีกรูปหนึ่งได้ เพราะมันมีลักษณะและมูลค่าที่แตกต่างกัน
หากเป็นสินทรัพย์ดิจิทัลก็เช่น รูปถ่าย เพลง คลิปวิดีโอ หรืองานอาร์ตที่เป็นดิจิทัลต่าง ๆ
แต่การเป็น NFT นั้นแตกต่างจากการเป็นสินทรัพย์ดิจิทัลทั่วไป
ตรงที่ข้อมูลเจ้าของกรรมสิทธิ์จะถูกบันทึกลงใน “Blockchain” ทันที
ซึ่งมีคุณสมบัติคือข้อมูลจะไม่สามารถถูกแก้ไขได้
นั่นจึงทำให้รู้ได้ทันทีว่าใครเป็นเจ้าของสินทรัพย์นั้น ๆ 
แถมยังตรวจสอบได้ว่าเป็นของจริงหรือของปลอม
ด้วยคุณสมบัติเหล่านี้ จึงทำให้การเกิดขึ้นของ NFT 
เป็นเรื่องที่ดีสำหรับอุตสาหกรรมลิขสิทธิ์เป็นอย่างมาก
เพราะไม่มีใครสามารถนำไปทำซ้ำได้ อย่างที่เป็นปัญหาในปัจจุบัน
ส่งผลให้เหล่าศิลปินและโปรแกรมเมอร์เริ่มนำเทคโนโลยีนี้ไปประยุกต์ใช้กับสินทรัพย์ดิจิทัลอื่น ๆ อีกมากมาย รวมถึงอสังหาริมทรัพย์ดิจิทัล หรือที่ดินบนโลกเสมือนที่ได้ยกตัวอย่างมาข้างต้น
แล้วอสังหาริมทรัพย์ดิจิทัลมีขายที่ไหนบ้าง ?
นอกจากบนโลกเสมือนจริงของ Axie Infinity 
ก็ยังมี Somnium Space, The SandBox และ Decentraland
ที่น่าสนใจ คือที่ดินในโลกเสมือนจริงเหล่านี้มียอดขายรวมมากกว่า 2,600 ล้านบาทเป็นที่เรียบร้อยแล้ว ซึ่งมูลค่าก็มาจากการขายที่ดินและสิ่งของต่าง ๆ บนแพลตฟอร์ม
ถ้าให้เปรียบสถานที่เหล่านี้ก็อาจคล้ายกับภาพยนตร์ Ready Player One
ที่เป็นสถานที่บนโลกเสมือนที่ผู้คนเข้ามาทำกิจกรรมร่วมกัน
เช่น การพูดคุย ซื้อขายแลกเปลี่ยนสินค้า หรือเล่นเกมด้วยกัน
และหากซื้อที่ดิน เราจะสามารถนำมาปล่อยเช่าต่อหรือสร้างสิ่งก่อสร้าง
อะไรก็ได้บนพื้นที่ตัวเอง ซึ่งไม่ต่างจากที่ดินบนโลกจริงเลย
และแม้ว่าจะเป็นที่ดินดิจิทัลก็ตาม แต่รู้หรือไม่ว่าที่ดินเหล่านี้ก็มีจำกัดเช่นเดียวกัน
เพราะมันถูกสร้างบนเทคโนโลยี NFT ที่ถูกจำกัดปริมาณตั้งแต่แรกไว้อยู่แล้ว
หากถามว่าทำไมผู้คนถึงยอมซื้อสินทรัพย์ที่ไม่มีอยู่จริง
บางคนก็บอกว่าต้องมองย้อนกลับไปช่วงที่ Facebook เริ่มต้น
หากในตอนนั้นมีคนมาเสนอขายเพจ Facebook เราก็อาจไม่ได้สนใจ เพราะเป็นสิ่งที่ใคร ๆ ก็สามารถทำได้
แต่ ณ เวลานี้เรารู้แล้วว่าเพจ Facebook ที่แตกต่างกัน อาจมีแฟนเพจที่ติดตามอยู่เป็นกลุ่มเฉพาะตัว ที่อาจมีโอกาสในการหารายได้ที่มหาศาล และบางคนก็อาจยอมให้มูลค่าซื้อขายเพจ Facebook กัน
และด้วยเหตุผลนี้จึงทำให้คนบางกลุ่มให้คุณค่ากับ NFT เหล่านี้อย่างมากเช่นกัน
ทีนี้ เรามาดูตัวอย่างการใช้ NFT ที่นอกเหนือจากที่ดินในเกม
แล้วยังมีด้านไหนอีกบ้าง ?
ด้านงานศิลปะ
ตอนนี้มีงานศิลปะที่ชื่อว่า Everydays—The First 5000 Days ซึ่งถือว่าเป็นงานศิลปะดิจิทัลที่มีมูลค่าสูงที่สุดในโลก โดยมูลค่า ณ ขณะนี้อยู่ที่ 2,000 ล้านบาท
นอกจากนั้นยังมี SuperRare ซึ่งเป็นแพลตฟอร์มสำหรับซื้อขายงานศิลปะดิจิทัล
โดยมีมูลค่าการซื้อขายรวมถึง 2,100 ล้านบาท
ด้านกีฬา
NBA ก็นำเทคโนโลยีนี้มาใช้กับวิดีโอไฮไลต์ของการแข่งขันบาสเกตบอล
ไม่ว่าจะเป็นท่าตอนดังก์หรือการโยนทำแต้มต่าง ๆ ก็นำมาทำในรูปแบบ NFT
โดยเหล่าแฟนคลับที่ซื้อไป จะได้สิทธิ์ความเป็นเจ้าของโมเมนต์นั้น ๆ 
ราคามีตั้งแต่หลักร้อยไปจนถึงหลักล้านบาท
แล้วรู้หรือไม่ว่าในประเทศไทยเองก็กำลังจะมีตลาดแลกเปลี่ยนสินทรัพย์ NFT เช่นกัน
ซึ่งทาง Bitkub กำลังทำโปรเจกต์ร่วมกับเหล่า YouTuber ของประเทศไทย
ในการสร้างตลาดแลกเปลี่ยนสินทรัพย์ NFT โดยเจาะที่กลุ่มแฟนคลับก่อน
สิ่งที่เหล่า YouTuber นำมาขายก็จะเป็นคลิปโมเมนต์ต่าง ๆ ที่ไม่เคยลงที่ไหน
ซึ่งเหล่าแฟนคลับจะต้องใช้เหรียญ $FANS หรือ Fans Token สำหรับซื้อสินค้า
จากเหตุการณ์ทั้งหมด เราก็คงปฏิเสธไม่ได้ว่าการนำ NFT มาประยุกต์ใช้
ก็น่าจะกลายมาเป็นประโยชน์ของหลาย ๆ อุตสาหกรรม
โดยเฉพาะวงการศิลปินและงานอาร์ต
รวมไปถึงการนำไปประยุกต์ใช้กับที่ดินในเกมที่ไม่มีอยู่จริง 
จนมันมีมูลค่าเกินกว่าที่ดินในชีวิตจริงไปเลยทีเดียว..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
 
-
 
-
 
-
 
-
 
-
 
-
 
-